khistorydata/jeongjo-sjw-relations huggingface dataset:
정조 18년
行判中樞府事朴宗岳箚曰伏以好雨知時康年有象惟我聖上不以方寸之得而少弛省厥躬之念深察幽隱之情而廣開達四聰之門向日傳敎旣勤且摯大昨明命申申懇懇猗歟大哉顧臣忝在大官之列何敢一味泯默不思所以對揚其萬有一也然臣性旣空疎識又孤陋某人之爲鬱爲冤何以聞之其事之爲利爲病何以知之比如醉人東倒西歪不識四到時節矣伏況殿下臨御二十載仁如天地而無一夫之不得其所恩竝雨露而無一物之不被其澤環東土數千里之間熙熙如也皞皞如也雖使臣傾囷倒廩極言竭論不幾近於無麪不托乎第有一事之耿結于中固欲仰陳者久矣今因明旨請畢其說焉蓋我國內寺奴婢之法歷代之所未有而天下無告之窮民也昔在孝廟朝先正臣宋時烈請罷其法而以伊時廷議之携貳卒未免因循不罷至今議者恨之矣我聖上聽政之初以大堯察眉之德軫文王如傷之念特罷推刷官一付之各其本官推刷官憑公作弊者斷以公法施以重勘使此屢百年水火中宛轉呼號者置之衽席復見天日德至厚也恩至渥也臣待罪湖藩時伏承十行之誕下更令八路而釐正逃者減之老者頉之故者削之就其中隱漏者生産者詳査明覈方許代充外此許多弊瘼一竝更張此輩歡欣鼓舞如得更生臣愚以爲但救目前之急則可也謂之拔本塞源則未也未過十年其弊將復如初比若掃塵而生塵無可奈何何則試以諸邑宣頭案所付者言之案付假令爲百口則十之八九非老則故非故則逃老者爲八十九十歲故者爲百歲二百歲逃者不知爲何年而不知其去處生産則皆稱無乎而雖或有一二懸錄者曾未幾何亦如上項逃老故者一般有頉又以戶籍言之變幻多端改其父祖換其名字或稱良人或稱幼學宣頭旣如彼籍案又如此則無頭緖也如亂絲沒把捉也如虛影其來歷與生産萬無査得之路則黃白徵貢惡可得免里族分當勢所必至苟欲窮査則不得不推捉其族屬盤問多歧如是之際非特境內連及他邑一口之査害遍六七人況其抵死牢諱未可必得乎徒令民間繹騷怨讟朋興也奸吏頭目輩則憑藉而操縱夤緣而幻弄其爲弊不可勝言故避其名如入坑坎避其役如逢豺狼有子而婚嫁不通有家而鄰里若浼哀彼無告者獨非王民耶以此之故爲長吏者以龔黃之才離婁之明不得着手只以牽補架漏爲最上策或割官用而防納或令吏屬而充貢或令良保而代納或移徵於頭目與里族處則零殘族屬亦不能支堪終歸於散亡而後已其他節目間難支難堪之端不一而足大抵普天之下莫非王土率土之濱莫非王臣主者之有私奴婢已非大公至正之法而求之古今天下所未嘗行者也是以先正之議出於此也孝廟之嘉歎亦以此也或者難之曰我東立國之規全以名分歸重而若無奴婢則是無名分也無名分則是生大亂也故箕聖東來之時首行奴婢法行之數千年至于今日而未嘗或廢云此有不然者奴婢之法非特箕子行之以史記言之箕子佯狂爲奴云云自三代時已有此奴名可以想見而且箕聖之爲法必止於其身之爲奴爲婢而已許贖以五十萬者渠雖淫盜而以奴婢終身猶有所不忍苟有改過向化者許之以贖導之以善也何嘗如我國之世世爲奴婢而又況以女傳女以外傳外換易三五姓便同秦越之相視直是皮肉之不干曰奴曰婢貢錢貢布此何意義人臣告君之道當以堯舜孔孟視之則其將曰仁政乎不仁之政乎或者又難之曰奴婢貢爲內寺一年應下之數而旣罷之則無出處以今日經費實難給代云此亦有不然者旣罷奴婢而換作良民則良民獨無身役乎假令奴婢收貢爲千金則良役所收亦爲千金比竝較量以此充彼則眞所謂朝三暮四矣且奴貢之弊月耗歲損究其末流則必歸於澌盡磨滅而後已渠輩旣樂從良役則將見歲歲增額其利害豈不萬萬相絶乎事面之正大財用之損益旣如此相絶則亶在於聖明斷而行之之如何耳古人有言曰窮則變變則通此正內寺奴婢極窮處而我殿下方當變而通之之期也祈永之道惟在於諴小民諴小民之本罷奴婢爲急先務也奚特怨氣可消而天和可復而止哉詩曰作舍道傍三年不成集衆見而屈群策固爲帝王之盛節而詩人所言亦足爲明鑑伏願聖明不以芻蕘而採其一得之愚千萬至祝答曰省箚具悉卿懇奴婢之法與弊卽不待卿言必欲矯正而救得御極之初首革刷官又於年前申問僉議至于今未嘗指一判下畫一定制者非欲已也亦豈容易議爲書曰惟齊匪齊有倫有要是以威中然後有慶須得可行之道始可言諴小民而祈永命之功予意如此卿以謂何仍傳于李益運曰此批答遣史官傳諭
정조 18년
行判中樞府事金憙箚曰伏以今玆三日之雨又在一霈之餘已滿三農之望庶解九重之憂而惟殿下格天之誠恤民之念不懈而益勤復下求言之敎無間遇災之時噫遇災而求言自古已然而弭災而求言於今始見矣卽此一擧可卜萬億年無疆之休臣愚誠不勝欽仰感服之至第竊伏念上之所以求言將欲其言之必用而不用其言則有求言之名而無求言之實下之所以進言亦冀其言之見用而言不見用則有進言之誠而無進言之效臣固知求言以後言者之言未必皆當於聖心而就其中亦豈無最重最急不可不汲汲採用者乎如臣膚淺之見亦效一得之愚而收禁令三字卽三綱九法之大關棙也臣則言之而殿下只賜例批又其批旨中欲體念之敎恐不無微意存其間今殿下雖復以至誠而求言臣何敢抗顔開喙更覓別般言語以塞明旨耶蓋事有大小物有本末當此之時苟不亟收禁令使已淪之三綱得以復立已斁之九法得以復全則此外之百千萬事皆小之小也末之末也臣雖無狀亦何敢擧其小而遺其大取其末而捨其本甘自歸於應文備數而已耶抑臣伏奉綸音百回紬繹則懇至惻怛之旨全在於伸鬱疏枉此實盛德事而伸鬱疏枉之中亦自有大小本末之分若論今日之最幽鬱最冤枉不得不伸不得不疏者則姜克成一人是已臣不敢知克成有何罪乎如使殿下之臣皆如克成則豈至於三綱淪九法斁而當日之滿廷臣隣卽克成之罪人也如是而大官卿宰三司諸臣則晏然無事而惟一克成獨與其八耋老母千里相離將不免爲絶海外不瞑之鬼嗚呼此豈非今日幽鬱冤枉之最甚者乎臣於去月卄六夜傳敎之下含默度日未效一言而今始略陳於更詢芻蕘之後又其所陳者不過前箚餘意而至於克成事亦是一二臣所已言者也臣之不誠之罪臣實自知而儻殿下治臣之罪用臣之言亟收不可禁之禁仍命特宥姜克成以扶倫彝以光聖德臣雖被重誅亦有榮矣答曰省箚具悉卿懇箚陳事前已言之附陳事亦已施之仍傳于李益運曰此批答遣史官傳諭
정조 18년
大司憲李在學疏曰伏以天休滋至聖候康復臣民焦憂之餘歡欣慶忭曷有其旣仍伏念臣之區區處義不敢以臺閣自居而向日求助之敎丁寧懇至忝在言責之長者不可以其身之不得進遂與其言而廢之故略貢草草數條以效一日之責而旣無切實之論未免應文之歸反顧官名祗切惶恧此際又伏見傳敎下者以得雨後諸臣之無言誨責之敎十行諄諒臣奉讀以還益知溺職之愧無所自措也臣素乏言議又無聞見前日之所不能言者今豈有餘蘊之可陳而一味泯默亦所不敢請以聖敎中數句爲殿下仰復焉噫天人之際本自微妙而感應之理捷如影響惻怛之敎夜宣霢霂之雨朝降繼以方千之甘霈可見諸路之均洽卿士賀於朝農者歌于野沴氣旣消穡事甚幸而惟聖上夙宵洞屬不自滿暇藹然修省之念一如亢旱之時特下絲綸思間闕失遇災而責躬猶爲帝王晟節況得雨而求言尤是歷代罕有殿下以是心推之於政令施措之間于以敬天而愛民于以舍己而從人今日行一實政明日行一實政常存此心悠久不息以致化行於上俗美於下則天心自底於悅豫休祥可占於屢豐此在殿下一心上做去復何用求言爲也惟殿下懋哉懋哉殿下以伸鬱疏枉四字旣敎之此誠今日弭災之要道也幽懷則干和冤枉則致災理所固然殿下苟欲伸而疏之則何不於目下輿情之積鬱處先思開釋之道乎夫以匹婦之冤猶致三年之旱顧今義理閟塞上下阻隔環東土幾萬臣民憤痛抑塞如不欲生有口而不能言有懷而不能達抱此冤鬱幾朔于玆則向時之旱實非適然臣於前疏略陳此義而未蒙採施今又冒瀆雖近架疊而旣知召災之端不由他故則雖使臣日日進言亦不出於此箇一條惟殿下勿以煩縷而厭聞勿以陳腐而棄言亟收禁令快伸大義以洩擧國幽鬱之情焉至於小民之鬱而莫伸枉而未疏者內而有司存焉外而方伯守令在焉孰敢不奉承欽恤之德意而人心不古庶獄多奸至若遠道僻邑異於都下畿內官府之聞見不及村閭之冤枉未暴或有被戕而不得償命者或有繫獄而經致枉死者種種此患足以感傷道臣之春秋省部乃所以採民情察民隱而徒貽供待之弊未見承宣之效狀訴或至見阻幽冤不能自達實是近來諸道之通患也今當道臣發巡之時宜令廟堂申加關飭凡於巡到處有獄囚則詳覈而審決有民訴則細察而明聽俾無小民抱冤之嘆又若外邑囚繫之政誠爲殘民至切之弊京司則以有錄啓云故無滯囚之患外邑則反是雖係微事若有私怒則一囚屢朔惟意所欲甚至於積被飢困不保其生其所齋冤當如何哉亦令道臣廣加探察一一嚴禁而各邑囚徒每於朔末錄報巡營則庶爲救弊之一道此則在道臣量宜處之竝令廟堂關飭宜矣士習渝薄科場雜亂當此大比之科宜有嚴禁之方照訖之法自是美規修明申飭誠爲得當而所可禁者卽書手隨從及士子之不文者也察其貌考其講似無難於辨別而近聞開講之後越講者不無僥倖之類而素稱實才者反或見落傳之者或云不嚴或云過嚴則其無一定之規可知也三年大比士子之所蓄銳以待而若使優於製述者或因徵眚而落講未赴較藝之場先作渡㶚之行則此亦豈非冤鬱之一端乎申飭諸試官俾無不文而倖越能文而見屈之弊宜矣客使迎送國之大政也前頭勅行知在不遠凡係應接之節宜講豐約之得中向時式例亦難膠守而廟堂之上未聞有豫講之政至於西路支勅之需虛實多寡邑各不同若令臨急而備儲易致繹騷而興怨亦令廟堂知委道臣使之先期備待俾無不實之患則恐爲務實之一政矣臣纔經使行略聞此狀故敢此附陳焉臣於見職不但株守難改近日諸疏中或言其處義郞當或言其不能拚死臣以三司中一人其所顔厚而汗沾已無可言去就一節更何論哉且於冬春積瘁之餘重爲暑熱所傷癖積衝亘轉成瘧氣吐瀉兼作食飮專廢委頓叫苦不省四到種種症形雖不敢煩陳而以此目下凜綴之狀萬無時日起動之望今玆副急一言亦因病思之昏瞀伏枕構草辭拙文澁不足以對揚休命惶蹙慙恧如負大何伏乞聖明俯賜鑑諒亟命鐫遞臣職俾伸自靖之義仍治臣違傲之罪以肅朝綱不勝大願臣無任云云答曰省疏具悉其中可以稟處與直關者付之廟堂卿其勿辭行公
정조 18년
甲寅八月初六日卯時上御重熙堂都承旨入侍時都承旨鄭大容假注書尹致永記注官金良倜承膺祚以次進伏訖上命書榻敎曰王大妃殿進御消風散停止人蔘順氣散自今日一貼式煎入又命書榻敎曰進御加味逍遙散一貼煎入仍命退承史以次退出
정조 18년
甲寅八月初六日辰時上御重熙堂右副承旨入侍時右副承旨洪義浩假注書尹致永記注官金良倜承膺祚以次進伏訖上曰長陵參奉入侍賤臣承命出傳與長陵參奉李爲彬偕入進伏上曰汝父屢有效勞予未能忘縻爾一命之官此亦在他日百里之階恪謹奉公可也汝之兄弟爲幾人爲彬對曰有弟一人矣仍先命退上命書傳敎曰首先甌卜於此大臣者以其托契於乙未一疏謹畏一念執玉奉盈住躋上相人莫間焉此豈非高於人一等者乎年來養疴不見久矣今云長逝曷任衋傷卒奉朝賀鄭存謙家成服日遣承旨致祭前一日亦爲遣承旨致弔祿俸限三年輸送賜諡葬前擧行事分付弘文館仍命退承史以次退出
정조 18년
甲寅八月初六日巳時上御重熙堂右承旨入侍時右承旨洪義榮假注書尹致永記注官金良倜承膺祚以次進伏訖上命讀公事書判付訖上曰摠戎使鄭民始牌去來各別催促上命書傳敎曰三召特例也身雖文宰法不可屈初敎中十違十召之諭有關於師律與後弊不可爲也且人之爲言甚無倫無脊非一時過去彈評則於其任欲一辭避亦不可謂之過矣到今禮使二字爲面前究竟法摠戎使鄭民始今姑許遞上命書榻敎曰摠戎使姑勿出代訓鍊大將兼察牌招聽傳敎仍命退承史以次退出
정조 18년
行都承旨洪明浩坐行左承旨林濟遠坐右承旨洪義浩坐左副承旨李益運坐右副承旨尹長烈坐直同副承旨鄭致淳坐直注書鄭文始病一員未差假注書尹致永仕李允謙仕直事變假注書尹濟弘仕
정조 18년
林濟遠啓曰大司憲李在學未肅拜執義李遇濟掌令鄭毅祚韓用鐸持平洪秉臣呈辭持平南履翼京試官下直監察茶時之意敢啓傳曰知道
정조 18년
傳于洪義浩曰都承旨入侍
정조 18년
洪義浩啓曰右承旨洪義榮左副承旨尹行任今日不爲仕進卽爲牌招何如傳曰與都承旨許遞閣直只有直提學鄭大容一人持被已過數旬無他推移之道云更思偃息在家適足占便前直閣徐榮輔南公轍仍差檢校牌招推移入直承旨前望單子入之待下批牌招察任
정조 18년
承旨前望單子入之洪明浩尹長烈鄭致淳落點
정조 18년
吏曹口傳政事大司成南公轍仍任事承傳
정조 18년
以首醫金孝儉拿處傳旨傳于鄭致淳曰分揀
정조 18년
備忘記山羊會萬戶金命臣下直長弓一張長箭一部片箭一部筒兒一箇賜給
정조 18년
鄭致淳以備邊司言啓曰秋夕在近各陵寢祭官當爲差遣而侍從罷散甚多無以分排云在前如此之時亦有請敍之規矣堂上堂下侍從違牌坐罷人員竝爲敍用令該曹口傳付軍職何如傳曰允
정조 18년
林濟遠以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 18년
甲寅八月初七日卯時上御重熙堂都承旨稟事閣臣同爲入侍時都承旨鄭大容假注書尹致永記注官金良倜承應祚檢校直提學徐有防以次進伏訖上命書榻敎曰進御加味逍遙散停止又命書榻敎曰前承旨兪漢寧徐榮輔敍用南公轍罪律以公律施行上命書傳敎曰前大司成南公轍仍任陞職與準泮中之事各別擧行俾圖補愆之地有防曰臣方帶藥院以醫官事有所仰達者矣日前議藥同參柳光翼因傳敎復屬之後以其座次雖爲該廳首醫而至於別付料一窠周命新前此已爲受食矣命新卽是差備待令則與他醫官有異今不可以座次高下循例換付使之依前仍給何如上曰依爲之出擧條大容曰向來四學齋任儒生以封章事有特敎前毋得應試之命故今番照訖講皆不敢赴擧而方外生之參其疏下者亦多因此逡巡難於應講云臣才遞泮長適因言端敢此仰達矣上曰此類竝分揀而如有兩所試官之俱避而坐停者此類亦爲抄出講畢後試官備二員別爲試取俾無遺珠之歎可也出擧條仍命退承史以次退出
정조 18년
行都承旨洪明浩坐行左承旨林濟遠坐右承旨洪仁浩坐直左副承旨金履翼坐直右副承旨李益運坐同副承旨鄭致淳坐注書鄭文始病一員未差假注書尹致永仕李允謙仕直事變假注書尹濟弘仕
정조 18년
藥房提調徐有防行都承旨洪明浩啓曰伏未審日間聖體調攝若何寢睡水剌之節何如湯劑停止之後諸節益有差勝之效乎臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道逍遙散雖似涼潤卽目下當劑一兩日後趁涼生前更進數貼可也
정조 18년
林濟遠啓曰來十一日朝參日次矣傳曰停
정조 18년
林濟遠啓曰大司憲李在學未肅拜執義李遇濟掌令鄭毅祚韓用鐸持平洪秉臣呈辭持平南履翼奉命在外監察茶時之意敢啓傳曰知道
정조 18년
洪義浩啓曰臣義浩以卒奉朝賀鄭存謙家致弔事進去下直之意敢啓傳曰知道
정조 18년
兵曹口傳政事副司直徐榮輔單付
정조 18년
傳于李益運曰禮房承旨入侍
정조 18년
承旨前望單子入之洪仁浩金履翼落點
정조 18년
傳于金履翼曰發遣吏郞諸執事淸齋與否摘奸以來
정조 18년
鄭致淳以備邊司言啓曰大司憲李在學上疏批旨有其中可以稟處與直關者付之廟堂之命矣取見其疏本則其一外邑獄事或有被戕而不得償命者或有繫獄而徑致枉死者令道臣巡到處有獄囚則詳覈而審決有民訴則細察而明聽俾無小民抱冤之嘆且外邑囚繫之政雖係微事若有私怒則一囚屢朔惟意所欲甚至於積被飢困不保其生令道臣廣加探察一一嚴禁若邑囚徒每於朔末錄報巡營事也其一當此大比之科照訖之法誠爲得當而近聞開講之後越講者不無僥倖之類而素稱實才者反或見落申飭諸試官俾無不文而倖越能文而見屈之弊事也其一西路支勅之需使之先期備待俾無不實之患事也刑獄囚繫等事直爲關飭諸道西路勅需事自有修補改備之年限不必一新備待且勅庫節目本自嚴重勅行前無得會減意有所在如有不可不備豫者則惟在營邑商量緩急從便措處之如何以此關飭照訖講事果如疏中所陳越講者不無僥倖實才及或見落則事之可駭莫此爲甚爲先以此嚴飭試官待其畢講考勤慢勘處而令之不行每自搢紳之家今番科場萬一有借書借述現發者則家長亦難免其罪更以此意豫飭使仕宦家子弟及寒士鄕儒明知申令之意毋敢冒犯自陷重罪何如傳曰允法之不行貴近犯科而然卿相之家畏法飭行則家子弟雖欲率入隨從携入書冊得乎卿相皆守法法從效之法從如此寒士鄕儒以何器具越法干禁乎先以三令五申之意以此草記知委坊曲期於毋犯而敎化不孚風俗不古無以齊禮則勢將繩法其爲朝廷之羞多士之恥當如何哉如是下敎之後京華儒士一有冒犯而現發其所勘罪何足惜也史官之場內暗行雖曰自古由來法規今番則旣委之廟堂何必替行卿等之事爲先別擇文武備郞今科場內俾有刮目之實效可也
정조 18년
金履翼啓曰卽者照訖講一二所試官謂有情勢擅自撤講云照訖亦是國試則試官之引義徑撤事未前有萬萬駭然所當重勘而請推之外無他可施之罰何以爲之敢稟傳曰此亦國試則不待撤場焉敢相率引義使試事無端姑停乎萬萬駭然事過後拿問處之嚴飭卽爲設行
정조 18년
以漢城府民家頹壓別單傳于金履翼曰恤典令該廳卽爲分給事分付
정조 18년
金履翼以賑恤廳言啓曰漢城府民家頹壓別單判付內恤典令該廳卽爲分給事命下矣中部字內完少頹多一戶布一疋西部字內全家頹壓二戶各錢二兩南部字內全家漂失二戶各錢二兩完少頹多一戶布一疋合錢八兩布二疋恤典依例分給之意敢啓傳曰知道
정조 18년
金履翼以奉常寺都提調提調意啓曰東籍親耕田所種皮粘粟皮稷今八月旬後當爲成熟之意敢啓傳曰攝刈
정조 18년
鄭致淳以備邊司言啓曰修撰高宅謙上疏批旨內每年七八月間發遣剛明備郞摘奸倉穀守宰限年禁錮事令廟堂草記稟處事命下矣取見其疏本則以爲捧糴之後折半分給折半儲置法意至嚴而挽近以來儲置之穀蕩然於色吏之幻弄逋欠多則七八百石小不下五六百石由是之故捧糴之際色吏所逋徵出於族之族隣之隣鞭扑狼藉怨聲載路每年七八月之間發遣備郞中剛明之人抽栍摘奸不善察飭之守宰限年禁錮監色施以限己身遠配之律則庶可以防奸知戢爲辭矣備郞之儲置摘奸亦有其法留庫還穀之摘奸亦何不可而旣有道臣大中小邑畢糴後分留庫摘奸又有每年七八月備郞摘奸則不無法太煩之慮勿爲指期定式如有還弊尤甚之邑則時或稟旨發遣以爲警飭之一助依此施行何如傳曰向於本司坐起也卿以各道穀分留簿事有所陳稟而姑不下批者欲令聞風補黥刑期於無刑也未知諸道已皆得聞而知戢乎此草記亦無異於留中之草記來頭考察而按廉不在於豫爲分付雖欲考察宜從三南爲焉雖欲按廉亦在此時分留之際而道伯之聞見必勝於廟堂聰如聵言若啞不能盡心於釐正致有從後現發如此道臣其可曰不負國乎自可聞之何必行會
정조 18년
領議政洪樂性箚曰伏以惟天惟祖宗眷佑篤棐聖候口臻康復擧朝相慶帀域鼓舞第伏念今番靜攝八旬有餘日矣周憂方切於雲漢殷責誕宣於桑林藥院之直宿終靳朝廷之候儀莫擧抑鬱焦迫小大同情幸玆甘霈知時宸心悅豫天和快復而玉體冞康神人胥悅而殿宮供歡此實宗社億萬年無疆莫大之慶也當此諸慶咸臻之時何事非慶何慶不稱而諸慶之中上候平復之慶卽國家第一之慶也上告下布飾喜志歡邦禮則然國體則然決不可以直宿候儀之不得備例而有所持疑也此非徒臣一介之言也卽卿士大夫之言也非徒卿士大夫之言也竊聽於農夫紅女莫不引領而望攢手而頌伏乞亟命有司卽選吉日載擧縟儀上答天眷下循群情焉顧臣忝在相職固當求對仰請而情病俱苦末由蠢動尤不任悚蹙耿結之至第臣情勢之無望仍冒疾病之漸就難强前後疏奏罄竭無餘伏想聖明亦必俯諒縮伏竢譴月已易矣臺臣則謂之素餐而臣焉伴食臺臣則警以蹲鳳而臣焉梁鵜臺言之忠厚臣實嘆服而實病之添劇又非特耄荒之比以若情勢以若癃殘厭然自在不思所以引退之方則臣固不足言其於淸朝之四維何哉鍾已鳴矣漏且盡矣欲退未退政得雍門之琴臣雖萬萬無狀何忍飾辭矯誣重自陷於不忠之科哉玆又披瀝肝血仰首嗚呼於天地父母之前伏乞聖慈俯垂矜憐亟許鐫免臣本兼諸任俾言路開而廉防重具僚警而賤分安公私不勝萬幸云云答曰省箚具悉卿懇向因數旬將攝仰貽殿宮惟憂之念此固萬萬訟愆而謁廟拜陵亦已過時尤切悚悶況院直不許庭候不設稱賀一節決難議到所請不允卿之所愼近復如何新涼日緊勿藥可期安心勿辭俟間卽起視事仍傳于鄭致淳曰此批答遣史官傳諭
정조 18년
左議政金履素箚曰伏以惟天惟祖宗克享我聖心眷佑我聖躬宸憂纔抒於雲漢愆節遄復於天和殷禱之靈應不忒周家之翌瘳有喜此誠我東方無疆莫大之慶臣民蹈忭小大惟均竊伏念玉候之違豫未有若今番之彌留中外之焦遑悶迫居然八十有餘日而幸賴遑天祖宗冥騭之休得有今日勿藥之慶考之國朝故事揆以天理人情其所以飾喜而稱賀者有不容暫緩此非臣一人之言卽擧國臣庶之所同言非但擧國之所同言卽情理之所當然典禮之所必行也伏願聖明亟擧告廟之禮仍許呼嵩之儀上以答皇天祖宗陰騭之心下以循臣僚黎庶顒望之情焉臣情病俱深杜門蟄伏不敢以官職自處而當此無前大慶之時其於應行之典亦不敢以區區私義有所泯默者冒陳短箚仰請處分尤不任悚惶之至臣於治箚將上之際伏聞領相先陳箚請未蒙允兪此實出於聖上撝謙之盛德而群情之抑鬱當何如哉領相之所請非由於自家一己之見實如臣右所陳達則聖明之深自謙抑不欲張大者豈不誠萬萬過當耶伏願亟回聖心勉從群請千萬幸甚云云答曰省箚具悉卿懇雖如例直宿過十日始擧賀儀曾有受敎定式揆以格例亦然此又領相箚批中未及提說者所請不允卿須安心善攝俟少間卽起視事仍傳于鄭致淳曰此批答遣史官傳諭于左議政
정조 18년
大司諫朴基正疏曰伏以神天默佑玉候遄復宸誠上格甘霈連霔宗社溢無疆之慶生民洽有秋之望歡欣忭祝曷有其極伏惟我殿下以聖神之姿撫盈成之業臨御以來一念對越百度惟貞庶幾乎時雨時暘丕應至治而奈之何向來跨朔之旱幾致三農之災睿心兢惕不遑於議藥之節圭璧畢擧竝及於詢蕘之敎果然感應之理捷於影響沛然之澤得諸方寸而乃殿下修省之念不以得雨而少弛猶勤求助之意遍及在廷之臣辭旨懇惻有足以格神人而感豚魚聞殿下今日之敎其不感激而流涕者是可謂有人心乎臣伏見傳敎下者以伸鬱疏枉爲應天弭災之第一義大哉之言臣實欽嘆之不暇臣苟有知其敢諱諸第伏念我聖上以天地之仁兼日月之明挈綱維而先立大本揭鑑衡而靡有遺照倫彝旣昭於一世風聲永樹於百代以言乎顯彰忠良則贈諡贈官之典溯及遠世以言乎褒奬孝烈則旌閭給復之命旁蒐遐荒壇壝配食之儀棹楔賜額之禮昭耀窮谷輝映簡冊而又於近日乃有特旨判下於靜攝之中者凡厥一節之可紀一善之可錄者無不在於表揚以至恤囚則累勤淸獄之飭愼刑則輒施審理之政幽蔀無遠於九重纖毫莫逃於黈纊環海以東協氣洋溢則夫豈有幽枉鬱結之情迺至於上干天和乎此非但臣之謏聞未能思索抑亦問之在野必無異辭而臣愚死罪竊有所仰復於明旨者夫有懷未暴之謂鬱有屈莫伸之謂枉而群情之不得暴不得伸者有足以召災而致沴則豈可比之於匹夫匹婦一身之鬱一家之枉而已耶噫嘻痛矣顧今日擧國臣民之懷鬱抱枉忍戴一天者凡幾年矣式至今日大義寢晦合啓則目見其付丙章奏則手袖於見阻控籲無所扼腕憤泣一日二日徊徨躑躅直欲溘然而無知則求之往牒一國人情擧懷未暴之鬱擧抱未伸之枉而不之召災致沴者臣未之聞也以殿下之明聖豈不俯燭於此箇義理而禁令則依舊自在臺廳則長時鎖閉此何事也此何擧也月前求助之敎寔出於導之使言之意而一言之少涉於此則天聽邈然使之更言他事殿下試思之爲今日臣子者皆具一段秉彝夫豈有捨却此撑天亘宇之大義大論而强覓零零瑣瑣之抱枉懷冤者以塞明命也哉於是乎日積公車者莫不以此爲先而猶復憚於禁令不敢顯言乃以依俙說話呑吐爲辭書之國乘播之八方亦可謂之有朝廷有臺閣乎言之者旣如是不誠而殿下之所以應之者已成一副當規模直是牢拒都無發落言念及此安得不臆塞而膽墜也雖以下於此者言之近日章疏中所歷陳者間亦有卽賜允可之事而殿下未嘗示一分採用之意徒有求言之名而全無用言之實其何能使之嘉言罔伏儻論日陳矣乎噫湖閫凶悖之帥敢售包藏之計至占仗鉞之任伊時臺臣之請鞫比來諸疏之迭陳如彼其明的而殿下其果屈意而賜兪乎至於金鍾秀負犯何如關係何如國論若沸輿憤尙激而合辭未撤恩宥遽降最後之草草數言亦可見公議之不泯而殿下其果捨己而從人乎臣恐使之言之言而不用則言之者亦怠於進言而其爲害也有甚於訑色之拒人也臣之此言亦是諸疏中言耳固知一張空言同歸不用之科而獻言不已者誠以今日之可言者以大以小捨此則終無可言故也伏願殿下亟降明命先從大義關頭快示悔悟其餘諸條亦垂採納以幸宗社以光聖德焉噫今日之霈澤足令枯者潤而萎者蘇要之不至於饑荒而其中高燥田之已枯者晩移畓之已損者似無更蘇之望從前似此之歲每患踏驗之未遍俵災之不均朝家許劃之災易歸奸吏之消瀜殘民不毛之田或有租稅之督徵奸竇難防可愛非民大凡田政之要領專係於踏驗之必詳而雄邑大吏莫不占便而養安只使監色而替行民隱之不聞吏鄕之幻弄職由於是矣目今秋事不遠檢田當前今之太守古之田畯也躬行田疇乃其職分也臣謂嚴飭諸道另加廉訪守令之不親檢田委之下吏致有白紙之徵稅者不待殿最先爲狀聞論勘之地宜矣懲貪奬廉有國之先務臣嘗聞宋太祖用法寬仁每嘆法綱之嚴密而惟於贓吏則不赦可謂深達治體矣臣未知近來懲貪之典能用一切之法耶雖以已經現露已勘邦憲者言之一更赦令稍移歲月則復廁衣冠更擬官秩者比比有之其視宋朝之規模爲如何哉以此法紀欲以懲貪吏而戢墨倅不亦難乎然而臣則以爲懲貪之爲法終不如奬廉之爲愈也威之以刑曷若勸之以賞此先王所以先敎化而後刑政也自夫我聖上御極以後墨吏之照法者間或有之而未聞奬一廉白以勵風敎顧今世道日下廉恥都喪苟圖目前之利不顧後世之譏者滔滔皆是此所以墨倅日滋而廉吏無聞也伏願殿下亟命廟堂俾擧淸白之選以聳一世恐不可已也用人之法專靠於科制而科制一紊則人才不登人才不登而國家將誰與之共理哉功令之文雖遜於講學而曷若濫取不識丁之人以益冗官徒啓倖門哉我殿下履端之始渙發綸音深憂科弊將有大振作大變通之擧而士子之稍有抱負者莫不翹足而俟矣于今幾年只是依舊樣子實非所望於殿下信令之道也殿下之迄無更張者只是礙着於面試一款之有所迫切也大聖人至仁包含之德意臣固欽嘆不已而第伏念迫切之嘆止於一番而苟使爲士子者明知其永久不改則不才者可以自勵而決無冒赴之患又安有迫切之之嘆也臣以爲捨却面試一款則科弊之百千萬般都無着手地矣方今大比在前申禁亦多而俱未免緦功之察以臣愚見終不如面試之最爲要領也近來仕路之淆雜官方之多滯誠非細憂我朝之用人專取科目而文官之積滯未有甚於近日向來守令之定數參上之添窠未爲一時之救弊依舊積薪之多端抱紅牌老牖下之類亦足以仰干和氣伊時疏通之擧徒起廢枳之流未遍疎逖之人時或以造化之權奬拔於草野之間而至於不問人地過加淸顯者亦非大聖人用人難愼之意也雖以蔭路言之吏道多歧淆雜轉甚以至各司郞僚則雜歧之類十居八九享祀之差祭極艱官吏之等威不明甚非聖朝淸仕路之政也伏願申飭政府與掌銓之臣講究疎滯之方澄汰淆雜之路以爲導和之本焉臣於見職敢不竭蹶趨承以效涓埃之報而誠以禁令不還而合啓無路則豈可以言官自處揚揚冒赴以貽譏議乎新除之後屢犯違傲求言之下迄未一言俱出於亶非得已而責諭荐降義分是懼首將義理之大關先請採用之實尾附陳腐之瞽說仰瀆崇嚴之請而至若去就一款更無可論伏願聖明察其愚而納其言仍命鐫斥臣職以安私分焉臣無任云云答曰省疏具悉諸條當留意爾其勿辭察職
정조 18년
副校理曺允遂疏曰伏以自天申休聖候快臻康復歡欣蹈舞大小同情竊伏惟近日求言之敎實出於我聖上敬天愛民側席修省之盛意而果然盈尺之甘霔得自方寸之默禱轉移災祥若是其幾食實之望從玆可卜天人感應之理臣固欽仰之不暇而惟聖上洞屬一念悠久不息乃於得雨之後又下求助之音十行絲綸丁寧懇摯此實古昔聖王所未有之盛節也殿下推此心而行是政則其將周歲豐而虞民阜矣夫何待群下草草陳腐之說也噫前後應旨之章日積於公車廟堂已陳之臺閣又言之苟究其擧國臣民所共冤鬱之情則卽收禁一事之尙今不得請者也天地交則爲泰不交則爲否顧今義理未伸懲討未行上下之際情志阻隔則其將曰天地交乎不交乎天地之不交而災沴之不生臣未知聞也殿下之求言將以用其言也而諸臣之批無所開納由前由後禁令自在臣愚死罪竊以爲殿下之求言諸臣之進言徒歸文具而止也將何以答天譴而慰人心乎惟殿下惕然回悟亟下明詔特收禁令以開言路焉噫古人之日奏水旱圖上流民實是人臣進警之義而今或反是不徒不能慮其災乃至諱其災章奏之間殆欠切實講究之方不及賙救聖心憂勤於上群情恬憘於下此而不已緣畝之民何以聊生失稔之家何以奠安今者農形臣之聞見不出畿甸之內則固不敢質言而跨朔暵乾豐歉幾判雖幸近日之霔得以勃興而少勝者禾穀難蘇者田種豫講之道莫先於荒政故聖人曰民事不可緩也惟聖上下詢廟堂及今講確另飭各道守臣俾思寬民力裕民穀之方則庶可以民忘其饑國食其效矣殿下每以伸鬱疏冤爲敎甚盛德也臣之待罪南邑也泰安有被戕於人者已經檢驗旣成獄案而所謂元犯逮繫未幾其家人多率人丁來破獄門晏然脫出威力所加吏卒莫敢誰何營邑譏捕亦無以下手哀彼戕者亦何辜焉漢法雖寬殺人者死當今聖世何以有此此以推之此獄之外又安知抱冤而未暴者乎請令廟堂關飭諸道嚴査以聞仍令竝飭諸道廣加探察俾無匹夫匹婦冤鬱之嘆焉仍伏念臣性本愚魯識又蔑劣玉署一步視同鐵限今玆新除適及於歸自下邑之後積違之餘急於昵近召牌之下不敢逡巡雖不得不祗肅恩命而因仍蹲居有愧株守伏乞聖明俯垂鑑諒遞臣見帶職名以安私分以重公器千萬幸甚臣無任云云省疏具悉所陳當留意泰安殺獄事依所請令廟堂嚴飭該道詳査狀聞諸道一體嚴飭爾其勿辭察職
정조 18년
副修撰高宅謙疏曰伏以皇天默佑甘澍普洽暑退涼生玉候快復鼓舞歡忭中外惟均仍伏念臣病伏旅邸方尋鄕路玉署除命忽下於夢想之外逃遁不得冒沒出肅而自顧病狀實無堪承伏乞聖明諒臣難强亟賜鐫改不勝幸甚臣方乞解豈敢有所論列而日前求助之聖敎丁寧懇惻可感豚魚臣雖愚迷何可無一言乎只就目下之急務擧條敢效區區芹曝之誠幸殿下勿以人廢言也傳曰民惟邦本本固邦寧其本不固而邦國安寧者未之有也我國根本三南是也而今夏旱災挽古所無以湖南一道論之自六月初七日至七月二十一日而無一點之雨推此而兩南可知方農之時五日不雨則瞻天望雨況四十餘日之旱乎平原廣野一望枯黃景色愁痛雖非臣目見臣所聞知無異目見今番雨澤雖曰饒洽時已晩矣三南穡事將未免大無國計民憂萬萬寒心若非朝家之別般軫念則來頭民事思之罔措臣謂亟令廟堂豫入思量稍待年分之狀若其全不掛鎌處則從實給災俾無白徵之弊還穀之停退一依分等施行以固國家之根本宜矣易曰損上益下民說無疆有若對魯哀公之問曰百姓足君孰與不足百姓不足君孰與足眞格言也誠願殿下留神焉國家之設置倉廩所以爲民也捧糴之後折半分給以補農民之不足折半儲置以備歉荒之救恤法意至嚴且重而挽近以來列邑守宰不善察飭儲置之穀蕩然於色吏之幻弄逋欠而多則七八百石小不下五六百石由是之故捧糴之際色吏所逋徵出於族之族隣之隣鞭扑狼藉怨聲載路可謂感傷和氣之一端臣謂繼自今每年七八月之間發遣備郞中剛明之人抽栍摘奸考其虛實不善察飭之守宰限年禁痼監色施以限已身遠配之律則庶可以防奸知戢矣湖南若是則安知其兩南之不然也且以湖南漕運言之稅船臭載之患無歲無之由是之故國用之虛耗民間之痼弊愈往愈甚究其故則全由於梢工監色之不善領運而偸竊故破之弊往往有之不可專委於風波所致也臣謂自今以後破船之梢工則用以一律監色則施以限己身減死遠配之律以爲懲一勵百之地斷不可已也臣是南土之人熟諳南土之弊故妄有數條論列言雖淺陋恐或爲目下之急務伏願殿下恕其愚而納其言焉臣無任云云省疏具悉三南穡事豈待年分之狀當觀近日雨暘另有措處之道每年七八月間發遣剛明備郞摘奸倉穀守宰限年禁錮事令廟堂草記稟處附陳臭載之弊付之廟堂爾其勿辭察職
정조 18년
甲寅八月初八日答獻納李羽逵省疏具悉諸條當留意爾其勿辭察職原本未下
정조 18년
甲寅八月初八日卯時上御誠正閣藥房入診入侍時藥房提調徐有防行都承旨洪明浩假注書李允謙編修官安經心記注官承膺祚檢校直提學金載瓚一直提學徐龍輔二直提學鄭大容檢校直閣徐榮輔南公轍醫官柳光翼金光國金孝儉周命新李敬培李周憲安昌禧吳仁豐丁希泰以次進伏訖有防曰日前聖體調攝若何上曰日熱無異盛暑去夜寢睡未得穩着矣有防曰醫官旣已待令診察何如上曰置之上曰留院公事入之出榻敎賤臣承命出傳上曰左承旨入侍出榻敎賤臣承命出傳與行左承旨林濟遠偕入進伏命書傳敎曰右承旨右副承旨許遞前望單子入之待下批牌招察任又命書傳敎曰承旨房仍右承旨爲推考房有防曰昨伏承領相箚批臣等不勝抑鬱矣上曰數旬將攝安有稱賀之例耶有防等曰非數旬而殆近數朔矣上命書公事判付訖命退諸臣以次退出
정조 18년
行都承旨洪明浩坐左承旨洪仁浩坐直右承旨金履翼坐左副承旨尹致性坐直右副承旨鄭致淳坐同副承旨南公轍內閣直注書鄭文始病一員未差假注書尹致永仕李允謙仕直事變假注書尹濟弘仕
정조 18년
洪仁浩啓曰合辭許久闕啓事甚未安除在外未署經外未肅拜人員竝卽牌招何如傳曰允
정조 18년
李益運啓曰臣益運以卒奉朝賀鄭存謙家致祭事下直進去之意敢啓傳曰知道
정조 18년
金履翼啓曰時原任大臣有稟達事率禮堂來詣請對矣傳曰入侍
정조 18년
傳于尹致性曰左副承旨同副承旨分詣受香所奉審摘奸以來
정조 18년
傳于金履翼曰禮房承旨入侍
정조 18년
承旨前望單子入之尹致性南公轍落點
정조 18년
鄭致淳啓曰禁衛大將李漢豐以南壇淸道事今方出去矣兼帶右邊捕盜大將命召及大將牌傳令牌何以爲之敢稟傳曰係是本營事勿請還納兼帶捕將所佩亦爲依此爲之出去之意言送政院以爲微稟之地仍爲定式施行而奉詣時導駕淸道還奉時亦自壇所導駕淸道至太常門外而退事分付
정조 18년
鄭致淳啓曰禁衛大將李漢豐兼帶捕將所佩勿請還納仍爲定式施行事命下矣在前如此之時有他邊大將兼察之例今番則何以爲之敢稟傳曰依例兼察牌招使之聽傳敎可也
정조 18년
洪仁浩啓曰大司憲李在學牌不進執義李遇濟掌令鄭毅祚韓用鐸持平洪秉臣呈辭持平南履翼奉命在外監察茶時之意敢啓傳曰知道
정조 18년
傳于洪仁浩曰御覽官案不爲修整吏曹該色郞廳拿處
정조 18년
吏曹口傳政事以鄭大容爲戶曹參判李潞秀爲載寧郡守
정조 18년
洪明浩啓曰未下直守令當日辭朝事命下矣新除授載寧郡守李潞秀方在差祭中何以爲之敢稟傳曰望筒勿施
정조 18년
洪明浩以吏曹言啓曰新除授江原都事李顯默與兵曹佐郞金熙華有娚妹應避之嫌而臣不能照察遽然擬入至蒙天點臣之不察之失不勝惶恐而除拜時旣與郞官相避則揆以格例不可仍置改差何如傳曰京試官旣無相避未下直人中相換可也
정조 18년
吏曹口傳再政以鄭東元爲載寧郡守江原都事李顯默忠淸左道京試官崔獻重相換
정조 18년
以大司憲李在學牌不進推考傳旨傳于洪仁浩曰許遞
정조 18년
以大司諫朴基正獻納李羽逵牌不進罷職傳旨傳于洪仁浩曰只推
정조 18년
以修撰尹益烈牌不進罷職傳旨傳于鄭致淳曰只推
정조 18년
以漢城府民家頹壓別單傳于南公轍曰恤典令該廳卽爲分給事分付
정조 18년
尹致性啓曰明日聖節望闕禮習儀時兩司當爲進參除在外未署經外未肅拜呈告人員竝待開門牌招以爲進參之地何如傳曰允
정조 18년
金履翼以弘文館言啓曰修撰尹益烈連呈辭單不爲行公卽爲牌招察任何如傳曰允
정조 18년
洪明浩以吏曹言啓曰新除授軍資監正李奭濟除拜後過限未肅拜依例改差何如傳曰允
정조 18년
洪明浩以吏曹言啓曰戶曹正郞李始源呈狀內矣身素患痰癖之症無時發作之中又添暑感時月之內萬無供職之望云身病旣如此則不可强令察任今姑改差何如傳曰允
정조 18년
鄭致淳以賑恤廳言啓曰漢城府民家頹壓別單判付內恤典令該廳卽爲分給事命下矣東部字內完少頹多一戶布一疋西部字內全家頹壓一戶全幕頹壓三戶全幕漂失六戶各錢二兩完少頹多二戶各布一疋南部字內全家頹壓二戶各錢二兩以上錢二十四兩布三疋恤典依例分給之意敢啓傳曰知道
정조 18년
洪仁浩以兵曹言啓曰內禁衛將李昌培身病猝劇時月之內勢難供職呈狀乞遞慶熙宮衛將邊翰城病難供職呈狀乞遞領軍之將輪番之任不可久曠竝改差何如傳曰允
정조 18년
南公轍以守禦廳言啓曰卽接南漢留營別將李顯宅所報則以爲本廳親牙兵右司後哨官朴漢文昨年屯稅盡爲偸弄至今不納云故自臣營方嚴治督捧而身爲屯監昨冬應稅尙此拒納萬萬可駭其在懲後之道不可仍置於將官之列哨官朴漢文爲先汰去何如傳曰允
정조 18년
甲寅八月初九日卯時上御誠正閣禮房承旨入侍時原任大臣率禮堂同爲請對入侍時左副承旨金履翼假注書李允謙編修官安經心記注官承膺祚領中樞府事蔡濟恭行判中樞府事朴宗岳金憙右議政李秉模行禮曹判書洪良浩禮曹參判徐邁修以次進伏訖上敎履翼曰我國肇祀之禮尤重南壇祭器洗滌壇上修掃及該大將之字內淸道各別申飭爲之受香獻官則陪從神位板可也香祝神位板竝奉安於一轝事甚便好卿等之意何如濟恭等曰似好矣上曰承旨先退傳香後卽爲壇所奉審可也上曰他承旨入侍出榻敎賤臣承命出傳與右承旨洪仁浩同副承旨鄭致淳右副承旨李益運以次進伏濟恭曰多日靜攝之餘聖體若何上曰昨夜之熱甚於盛暑卿等亦然耶濟恭曰然矣上曰昨日已諭於領相箚批矣今番仰貽殿宮之憂容有其極廟宮尙未祗謁陵寢亦未展誠尙何論他事而聞卿等入來如是强爲召接者欲使卿等一番瞻仰少弛焦鬱之慮也濟恭等曰仰瞻宸扆玉色如常此何等慶幸方寸之禱竟得甘雨便殿之御又在今日臣等歡欣慶忭之心不可勝達矣上曰李遇濟予則以爲奇哉領相以兼管藥院每入承候予果實難召接而大臣旣請診筵則難孤其意故不得已强起許接且八耋大臣日日入來得無損節乎於予心亦甚不安矣一自疏出後一不入來今則可謂上下安心還可幸也濟恭曰居外焦遑不如每入承候之爲愈也上曰老成人漸至衰頹言念國事民憂不覺發嘆也濟恭曰臣之健羨者鄭奉朝賀也上曰方今陶鑄之責舍卿其誰況且散亂無統之時卿何爲出此言也向者言於摠我使曰李錫夏之疏決非卿之所指揮不必移怒也云矣至於丁範祖則百年後始授政柄而每多礙眼處人或疑卿之所主張而然矣予則曰必不然也濟恭曰所謂李錫夏上疏則疏批出後始爲得見此乃臣無足備數故也至於丁範祖則姿性本是淸秀孤直臣知舊中待之以第一人物而第其政事等節則臣旣以大官備列獨不顧體貌而事事干政乎濟恭等曰俄承下敎矣今番玉候欠和非但數旬靜攝而殆近數朔矣殿宮惟憂之餘氣候何如上曰慈殿癤候尙未快復伏悶而第伏念涼生後則必有勿藥之慶矣濟恭等曰近日進御涼劑不過治其外症臣等所願惟在於聖心之息煩怡神以爲治本之道矣上曰予病諸症專由膈熱而涼劑進服果止於治其外症非不知安心息煩爲第一調治之道而知固不能爲也恒雨恒暘莫非憂民之念顧安得息煩之時乎命致淳益運先退上曰卿等何爲而入來昨日領相箚子餘意耶濟恭等曰非但臣等之所欲仰請者八域擧皆同情敢不仰達乎殿下登極以後豈有如今番之許久靜攝之時乎上曰果未有如今番之將攝而卿等之所欲言者大不稱當也濟恭等曰旣有院直之例則如今番愆和之時可不爲之乎當爲而不爲因此爲固拒之端此非臣等之所望也上曰今日召見卿等者欲使新入閣者知陳請之禮故也卿等雖力懇予肯受之乎良浩曰大臣旣陳達矣此實必行之典禮臣等但當顒俟愈音矣上曰先朝每於悶旱之餘聖候欠和而予則非但悶旱膈氣往來故也先朝上候平復時尙以直宿十日爲限始許陳請而今番則旣不直宿豈可以稱賀等節陳懇乎設有直宿之擧先朝受敎旣如此則敢不遵行卿等之入來提說無異於已稱賀更勿出此言也濟恭等曰一番飾喜天理人情固當若是也上曰今年六月未得稱觴者非不欲爲稱慶而明年又有無前之慶則年年稱賀喜與懼竝故未遂群下之請矣而況今番則院直初不爲之有何可稱之例耶秉模曰今日臣等之所請固當上告陟降之靈豈可以直宿之不爲不賜允兪乎上曰卿言雖如此今番予之所貽憂於第十三室當如何哉矧乎先朝受敎如此則自有陟降之降監奉遵受敎不猶愈於如例受賀乎邁修曰若如例院直則豈但十日而已乎玉候平復後殿宮欣喜之心亦當如何以慰喜殿宮之禮固宜允從臣等之請也良浩曰臣等雖未得入闕承候而闕外則連日來會矣上曰予已聞之矣此豈不萬萬屑越者乎若欲問候則書問於藥院可也豈可一齊來到於闕外此則大關後弊亦違格例不可不釐革也殆若搢紳疏之聞風追逐者此豈成說乎濟恭曰此則大違朝禮也良浩曰外人聞臣等以陳請事入來莫不顒望矣上曰已悉諭矣仍敎曰華城上樑想不遠上樑文當從近下送大提學必親書於錦幅以送也秉模曰向因南兵營都試濫雜之弊自兵曹筵稟後各技沒技之類更爲比較只取一人直赴事定式行會矣都試濫雜之弊固當嚴禁而今因邊閫之不善檢飭反使武士輩盡其才之類擧懷抑鬱之心則所得者少而所失者多不可以銷刻爲拘依前規施行之意分付諸道如是而若復如前濫雜當該道帥臣各別論罪之意一體分付該曹輕先變改未免不察當該堂上推考何如上曰依爲之出擧條上曰未下直守令當日辭朝未差之代口傳差出出榻敎秉模曰太廟秋奉審戶曹堂上當爲進參而判書參判或有故或老病參判今姑許遞令該曹口傳差出以爲推移進參之地何如上曰依爲之出擧條秉模曰前副修撰李錫夏之論前諫長林濟遠至加以回互嘗試之目毋論言之稱停與否題目深重恥莫大焉而及夫承宣之除晏然卽膺其在重廉防之義不可置之左承旨林濟遠罷職何如上曰見職之卽膺似出於以人言之白地勒加不足較挈而然卿言亦出於重四維之意而罷職則過矣以此以彼宜有區處本職遞差可也出擧條命書榻敎曰行左承旨林濟遠遞差良浩曰臣行將奉命出壃矣大馬之齒已過七旬臣之子副司正樂浚欲爲隨往而名係朝籍不敢擅離敢陳私懇矣上曰大臣之意何如領中樞府事蔡濟恭曰文臣子弟之以軍官名隨父兄赴燕聞有已例重臣請懇又如此自上體諒恐無所妨矣行判中樞府事朴宗岳曰子姪隨行雖是朝官多有已例之可據者矣行判中樞府事金憙曰臣亦聞其多有已例云矣右議政李秉模曰已例旣多許施似宜矣上曰出入經幄者古人猶且帶率赴燕僉議又如此事甚稀貴特爲許施可也進賀正使朴宗岳曰今番使行時檢書官朴宗善欲爲帶去而以方在檢書官之故不得擅便敢此仰達矣上曰依爲之出擧條上曰正言康聖翊許遞今該曹付軍職出榻敎上曰留待北評事掌試都事入侍出榻敎賤臣承命出傳與北評事朴鍾淳黃海都事金銑忠淸都事徐有鍊偕入進伏上敎鍾淳曰汝聞北關馬事耶鍾淳曰略聞之矣而馬價之騰踴專由於爭買所致云矣上曰昨有往見諸大臣之敎果已見之否鍾淳曰姑未往見矣上曰必往見諸大臣相議後下去也敎有鍊曰汝下往必秉公善爲之也敎銑曰汝亦下往善爲之也命先退上曰濟州前正言康聖翊部將朴重煥入侍出榻敎賤臣承命出傳與聖翊等偕入進伏上曰聞汝有老親故特遞臺職下送矣何聞發程耶聖翊曰三四日內當下往矣上命仁浩曰給馬下送也命退諸臣以次退出
정조 18년
甲寅八月初九日辰時上御重熙堂同副承旨入侍稟事閣臣同爲入侍時同副承旨南公轍假注書李允謙編修官安經心記注官承膺祚一直提學徐龍輔以次進伏訖龍輔曰藩任之兼帶閣銜雖有一二已例而畿伯則處在都城咫尺之地凡係承候奉審等事固當依例進參而至於五日仕進十日考功殿座時陞殿動駕時陪班職是外官與居留分司之任有異則進參當否恐不可無一番定式故敢此仰達矣上曰所奏誠然旣與留守有異除非稟事承候勿爲仕進可也命退諸臣以次退出
정조 18년
甲寅八月初九日巳時上御重熙堂都承旨入侍時都承旨洪明浩假注書尹致永編修官安經心記注官承膺祚以次進伏訖上曰昨今之熱無異盛暑矣藥院提調似已出去卿須卽往藥院玄蔘加入逍遙散限門鑰看審煎入卿則留門出去好矣仍命書榻敎曰進御加味逍遙散依前方煎入上命書傳敎曰右副承旨許遞與未差之代前望單子入之待下批牌招察任仍命退承史以次退出
정조 18년
行都承旨洪明浩坐左承旨洪仁浩坐右承旨金履翼坐左副承旨尹致性坐直右副承旨鄭致淳坐直同副承旨南公轍內閣直注書鄭文始病一員未差假注書尹致永仕李允謙仕直事變假注書尹濟弘仕直
정조 18년
藥房都提調徐有防副提調洪明浩啓曰伏未審日間聖體調攝若何寢睡水剌之節何如昨日湯劑進御之後諸節益有差勝之效乎臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道在前雖於盛暑極熱未嘗不有汗今番差勝後或有汗意此蓋熱未快降而然逍遙散限涼生煎入卿等不必入侍問候日次亦依常時可也
정조 18년
鄭致淳啓曰御營廳今日本廳軍兵日次私習云矣敢啓傳曰知道
정조 18년
鄭致淳啓曰備邊司郞廳來言今日賓廳日次而聖節望闕禮習儀相値不得來會云矣敢啓傳曰知道
정조 18년
金履翼啓曰今日望闕習儀進去下直之意敢啓傳曰知道
정조 18년
金履翼啓曰今日望闕禮習儀時憲府則監察代行矣雖無諫院依例行禮之意敢啓傳曰知道
정조 18년
傳于尹致性曰左副承旨入侍
정조 18년
傳于洪仁浩曰左承旨入侍
정조 18년
以大司諫朴基正獻納李羽逵執義李遇濟掌令鄭毅祚韓用鐸持平洪秉臣牌不進罷職傳旨傳于洪仁浩曰只推
정조 18년
洪仁浩啓曰大司憲未差執義李遇濟掌令鄭毅祚韓用鐸持平洪秉臣牌不進持平南履翼奉命在外監察茶時之意敢啓傳曰知道
정조 18년
鄭致淳以弘文館言啓曰修撰尹益烈旣有只推之命卽爲牌招察任何如傳曰允
정조 18년
南公轍以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓五戶全幕漂失一戶各錢二兩完少頹多一戶布一疋合錢十二兩布一疋恤典依例分給之意敢啓傳曰知道
정조 18년
鄭致淳以備邊司右議政意啓曰今日聖節望闕禮習儀時西班中文宰及堂上軍職無一人進參其在事體極爲未安衆所共知實故實病外捧現告爲先從重推考何如傳曰允
정조 18년
鄭致淳以都摠府言啓曰今日入直內三廳武兼禁軍及軍兵等當爲中日習射而聖節望闕禮相値不得爲之之意敢啓傳曰知道
정조 18년
甲寅八月初十日辰時上御誠正閣左承旨左副承旨入侍時左承旨洪仁浩左副承旨尹致性假注書尹致永編修官安經心記注官承膺祚以次進伏訖上命讀公事書判付仍命曰注書馳詣南壇修掃奉審速爲復命可也仍命退承史以次退出
정조 18년
行都承旨蔡弘履坐直左承旨未差右承旨洪仁浩坐左副承旨尹致性坐直右副承旨徐配修坐同副承旨南公轍坐注書鄭文始病一員未差假注書尹致永仕直李允謙仕事變假注書尹濟弘仕
정조 18년
南公轍啓曰來十六日日次儒生殿講日次矣敢稟傳曰七夕製設行後更稟
정조 18년
洪仁浩啓曰大司憲未差執義李遇濟掌令鄭毅祚韓用鐸持平洪秉臣呈辭持平南履翼奉命在外監察茶時之意敢啓傳曰知道
정조 18년
以領議政洪樂性左議政金履素初度呈辭傳于洪明浩曰初度由單之旣送又呈相府故事其例絶罕再次封還反有欠於敬禮容俟再度自有商量者今番則不允批答依例撰進事分付
정조 18년
傳于徐配修曰禮房承旨入侍
정조 18년
傳于洪仁浩曰都承旨前望單子入之與新除授承旨待下批牌招察任前望單子入之蔡弘履落點
정조 18년
傳于尹致性曰摠管中時帶詞訟人許遞前望單子入之待下批牌招入直
정조 18년
都摠管前望單子入之韓光綮落點
정조 18년
蔡弘履啓曰吏曹郞廳來言臺諫有闕政事取稟傳曰當日爲之
정조 18년
洪仁浩啓曰合辭許久闕啓事甚未安今日政新除授兩司待下批牌招未肅拜人員一體牌招何如傳曰允
정조 18년
蔡弘履以吏批言啓曰本曹參判今當差出而前望中無故之人只有二人以二望擬入之意敢啓傳曰知道
정조 18년
蔡弘履以吏批言啓曰壯勇營提調今當差出而時未備員依節目以曾經戶惠堂中通瀜備擬何如傳曰允
정조 18년
有政吏批判書金載瓚進參判參議未差行都承旨蔡弘履進以金履成徐配修爲承旨洪明浩爲吏曹參判鄭致淳爲吏曹參議李鼎揆爲大司憲鄭來百爲正言沈興永爲校理趙宗鉉爲判尹李命植爲壯勇提調申思運爲典設提調姜文會爲軍資正具膺爲掌苑別提兼執義單李顯默承文副正字單洪宅夏掌苑別提具膺顯隆園令洪後榮相換
정조 18년
兵批判書具庠進參判柳誼病參議姜彝正病參知李祉永入直左副承旨尹致性進副司直李在學林濟遠洪義榮李身晦尹行恁洪義浩尹長烈李益運兪漢寧副司果徐有聞以上竝單付
정조 18년
傳于蔡弘履曰近日差祭不擇吏曹堂上一竝罷職爲先下義禁府推考該吏令該曹照律定配
정조 18년
以開城留守李冕膺狀啓薦新及進上松茸限內不得封進惶恐待罪事傳于洪仁浩曰勿待罪事回諭
정조 18년
以全羅監司李書九狀啓長興府漂還人等問情馳啓而濟州牧使沈樂洙初不詳審經先登聞令攸司稟處事傳于尹致性曰許久不還認生爲死是豈牧使之罪論罪一款分揀事回諭
정조 18년
以時囚罪人沈晉賢原情啓目傳于洪仁浩曰此是囚者原情乎敦關謄本乎自首至尾斷斷不已者卽敦關中筵稟請錢句語而已然則囚者捧道時使之許墾乎禁其築堰乎何無一言摡及筵稟云云囚者必擬以白首老堂之白地假稱有此反覆提說而此則事實有大不然者因敦府蘇弊事領相之爲領敦寧也果有請貸錢貨之筵奏其後諸堂無不續其說則筵奏之非假稱固躍如矣誠如囚供之起或後關中旣無某道某郡面里折受枚擧筵奏之語則囚者曰以無異於啓下行欲不卽據實狀聞云者又何其昏於罪己若是其甚乎此供辭全篇都是外題竝只勿施更爲待朝開坐捧供雖以卿等言之不念爰辭之體重如許招供無難捧入赴坐堂上推考近聞之厥處堰作事堤堂之許題於奸民已在前數年云則首犯者卽非敦堂敦堂之罪只在於輕信駭悖一郞官之自東邑來言歷歷信筆着署而已且況後關之後旣無一梁增開片土加築竟爲後道防報而中止後堂之混被首犯之律獨不冤乎此雖微事亦關刑政最初許題之堤堂更卽指名現告草記移施敦堂已施之律敦堂則以罷職減等誤捧現告之有司堂上從重推考每欲定式而未果堤堰司之弊可勝言哉歲首朝參大臣例飭無補於旱節之灌漑而設其司而置其堂有其印而踏其狀者不過牟利輩射利之事觀於文簿之不爲回公一款事面愈欠光明苟欲汰冗宜先堤司自今堤堂別爲差下之式永爲革罷歸其印於有司下位仍作例兼之窠而兩堂中只存一窠如是則汰冗而杜奸循名責實刑期於無刑雖謂之一擧兩得可也以此亦令廟堂知悉此後名雖堤司關文若無啓下折受之語後道勿給其土依受敎論理狀聞事申明嚴飭諸道載之禁府刑曹受敎
정조 18년
蔡弘履以吏曹言啓曰本曹佐郞具文行呈狀內矣身素患痰癖之症每當換節之時一倍添劇轉側須人以此病狀時月之內萬無起動供職之望云身病旣如此則不可强令察任今姑改差何如傳曰允
정조 18년
南公轍以弘文館言啓曰修撰尹益烈旣有只推之命與新除授校理沈興永一體牌招察任何如傳曰允
정조 18년
蔡弘履以內醫院官員以都提調提調意啓曰年例燕貿唐藥材依昨年磨鍊別單書入之意敢啓傳曰知道
정조 18년
洪仁浩以刑曹言啓曰近日差祭不擇吏曹堂上竝罷職爲先下義禁府推考該吏令該曹照律定配事命下矣吏曹祭享色書吏金弘喆依詐不以實律決杖一百後江原道淮陽府徒三年定配所卽爲押送之意敢啓傳曰知道
정조 18년
禁府啓目吏曹佐郞金熙華原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓近來銓郞雖異於通淸之時卽亦法從之臣則盡心職事新反乃敢有罪曰無其矣所爲萬萬駭然名以該色則亦豈有出直入番之別乎御覽官案事等至嚴兺不喩他籤姑竝無論旣故之大官名姓尙置案中敢以修正之語納供者尤豈成說如許供辭豈可捧入該房承旨推考爲旀該囚段從重勘律爲良如敎
정조 18년
左承旨金履成疏曰伏以臣之邇筵覲光粵在前冬矣雖在遭罹之中恒切耿耿之忱匪意銀臺除命降自特恩臣惶隕感激顚倒隨牌而乃其脩門在前惴惴然如不得入焉臣情到此寧欲溘然而無知也嗚呼是非國之公議出處士之節顧以如臣賤品何敢自擬於古人之廉防而身名已謬有愧于中瞻彼周行無面可顯是亦人性之固有而不可强咈也玆敢冒犯違逋仰首鳴號焉迺噫者嶶垣一疏縱出無隱之意迷抝之見易謬於精義蕪拙之辭難暴其本心淵谷在前金木是俟何意十行恩編藹如布春至以不欺二字過加奬許噫欺心欺天非臣之所自欺而顧以芻言之狂率獲此華褒之鄭重亦豈臣夢寐之所及哉臣伏讀批旨惝怳悚恧繼之而噓唏流涕不自知其所以得此於聖明也臣旣抱此恩批雖卽日歸死死亦榮矣矧玆亞卿寵擢一何謬恩之至於此也感切隆渥縱伸叩謝之忱揆以廉防那免蹲冒之譏哉竟至辭疏屢阻於喉院彈文又入於耳標則臣之情踪轉益危蹙早晩顚沛如朝待暮果然憯毒之筆出於李錫夏之手矣噫知臣罪臣天日在上臣何言哉且臣與錫夏天限南北風氣有間雖惡言不足怒也然世之持臣者只以謂陽抑陰扶則臣將得罪於半世而又有反是之論至以謂陰抑陽扶則申龜朝是耳臣於是得罪於擧世矣噫木石不可與居鳥獸不可爲群臣之狼狽孽由己作尙誰咎哉臣之此疏或恐一有欺蔽以自絶於父母之愛故有罪無罪信心書之初無心於扶抑而只緣識淺文短辭欠明白致此陰陽之互看不文之譏無識之誚臣固甘受而今若歸之於心術之非則臣死不瞑目矣實欲披瀝肝血悉暴本心仰質於天地父母之前而環顧睢盱不知又何添罪瞻天揮涕囁嚅而不敢言嗟夫命之窮也至於錫夏所謂賊窩不知何所指而然臣之毛髮頂踵莫非恩造則臣無拔跡之處殿下之所俯燭也錫夏所謂岐議不知何所指而宗黨之情誼自情誼朝廷之言議自言議若牽於情誼而苟同於言議則是是非非其可曰人之常情乎哉彼龜朝所謂條件之異段落落殊不知何所指而槪其藏頭匿尾之言左右看沒把捉臣不欲素言也噫聖人有言曰人之生也直臣竊自謂直是天理而順理則裕若秉心以直事君以直無往而不沛然矣及其進身立朝欲以直道求伸則左掣右礙鬼怒人猜駭機迭發如蹈虎尾臣始覺前知之非而悔無及矣臣雖欲自今卽圖與世俯仰上不負全保之恩下不失身家之計而顧念蒲質已萎大限無幾到今棄其常性變其初心以自善媚於世不惟有北不受臣亦得無愧乎古人有言曰立身一敗萬事瓦裂此政臣之謂也嗚呼山恩海德已矣莫報杜門塞兌庶幾寡過惟有歸伏松楸以作畢命之所矣伏願聖慈察臣肝膈之懇憐臣悲苦之情還收臣資亟遞臣職仍命選部永刋臣姓名於朝籍以謝公議以安私分焉臣無任云云答曰省疏具悉卿猶不識懲羹之戒乃發風氣南北扶抑陰陽等語旣涉邦禁且莫曉義不可以辭職之疏例批特遞見職視彼金人
정조 18년
議政府領議政洪樂性初度呈辭不允批答王若曰前單封還謂遐心之可挽玆牘繼徹慨至意之莫孚卿雖固辭予豈輕許惟玆國事多艱之際實非元輔求退之時顧衆心狃恬嬉之餘奈朝象之莫可收拾雖甘澍得暵乾之後尙民憂之若無津涯良謨共效於推車非無左右揆協輔副手爰籍於作楫厥有大小事摠裁惟卿一片丹心兩朝黃髮斷斷乎惟有忠悃可見老成篤厚之風恂恂然若無猷爲庶期浮澆鎭安之效自曩歲而任魁台之重冞篤寡昧之倚毗立淸朝而膺福星之稱方幸祥和之導達何近日人言之不諒致老相私義之難安在高年而時遊廟堂蓋古人亦有行者値慶歲而咨用朝著顧予意夫豈偶然此言奚宜至哉實涉毋侮之戒力辭豈必乃爾已罄不捨之衷大臣之去就不輕寧容以此而釋負明廷之休戚是共宜勉先公而後私所以爲卿諄諄夫何捨予邁邁端揆有獨勞之歎所貴勵翼協恭耆德多不言之功匪責筋力奔走股肱之托倘念義可去乎心腹之諭屢宣辭已竭矣於戲情志貴於相契惟當體國而忘身膂力雖曰旣愆何妨臥閣而論道不待多誥亟斷來章所辭宜不允故玆敎示想宜知悉知製敎曺允遂製進
정조 18년
議政府左議政金履素初度呈辭不允批答王若曰甫宣溫批謂遐心之可回遽尋巽章慨至意之莫諒予不多誥卿豈自私惟卿喬木故家柱石重望雅操堅確立朝之本末可觀誠心對揚中書之協贊有素四世五公之閥閱忠孝兼全百揆三事之委毗望實俱備不料人言之暫發遽致辭單之來呈疾病是無妄之來堪笑費他唇舌眷遇若家人之視所賴作朕股肱中宸之一念旰宵政須晉晝之召接首揆之同時辭引寧容鼎席之俱空矧當邦慶之冞隆不宜私義之自顧國耳公耳寧或譏議之可嫌進憂退憂惟當謨猷之入告重任政急於燮理微恙自瘳於調將於戲庶務譬若推車是豈恝若忘之日大官義在體國宜思幡然起之方亟斷來章毋替玆命所辭宜不允故玆敎示想宜知悉知製敎高宅謙製進
정조 18년
甲寅八月十一日辰時上御誠正閣禮房承旨入侍時右承旨金履翼假注書尹致永編修官安經心記注官承膺祚以次進伏訖上命書榻敎曰左承旨左副承旨入侍賤臣承命出傳與左承旨洪仁浩左副承旨尹致性偕入進伏訖上命書榻敎曰進御加味六和湯一貼煎入又命書榻敎曰王大妃殿進御人蔘順氣散前方中麻黃減三分自今日一貼式煎入仍命退承史以次退出
정조 18년
行都承旨徐邁修未拜肅左承旨未差右承旨洪仁浩坐左副承旨尹致性坐右副承旨徐配修坐直同副承旨南公轍坐直注書鄭文始病一員未差假注書尹致永仕李允謙仕直事變假注書尹濟弘仕
정조 18년
洪仁浩啓曰大司憲李鼎揆在外執義李遇濟掌令鄭毅祚韓用鐸持平洪秉臣呈辭持平南履翼奉命在外監察茶時之意敢啓傳曰知道
정조 18년
南公轍啓曰明日聖節望闕禮依例爲之之意敢啓傳曰知道
정조 18년
傳于尹致性曰軍士房承旨入侍
정조 18년
傳于徐配修曰右副承旨入侍
정조 18년
以領議政洪樂性左議政金履素再度呈辭傳于南公轍曰封還司錄發牌傳諭
정조 18년
傳于南公轍曰政官牌招開政
정조 18년
有政吏批判書金載瓚參判洪明浩參議鄭致淳同副承旨南公轍進以徐邁修爲承旨姜儐爲校理尹悌東爲副校理李萬榮爲吏曹佐郞尹益烈爲中學敎授
정조 18년
尹致性以備邊司言啓曰延安府騎步兵價布停退事昨年則兵使先爲狀聞今年則竝與促飭之請而無一言委折嚴査關問論理草記事命下矣依下敎發關査問矣卽見黃海兵使姜五成報辭則以爲兵曹關內一番甲九當騎步兵價布依事目本錢參半停退條秋成已屆亦爲趁限上納云而至於停退條該曹關辭雖如此節序差晩豐歉未判所當直報本司以爲變通之地而只依該曹關循例知委者誠爲疎率且昨年延安軍布謂以歉荒終至闕點故擧實論啓而今年則停退與純錢間各邑姑無所報故未及轉報惶恐待罪爲辭矣今此所報節節未瑩旣以豐歉之未判爲言則營閫體段各自不同道臣之狀請仍退帥臣之促飭可以兩行不悖而不此之爲始於査問之後乃以所當直報本司以爲變通之地等說彌縫說去未免窘遁且所謂停退與純錢間各邑姑無所報云云蓋欲自明其未及登聞之意而俱屬題外特敎査問之下事體可駭黃海兵使姜五成罷職何如傳曰昨年則因渠先爲狀請其時趁不啓聞之道伯至被重勘則昨年所爲今年不爲以致道啓之先發若無道啓則惟彼延安之民以兩年軍布之疊徵其所冤鬱當何如究厥所爲反不如昨年之默默此而置之前伯李祖承事處分不亦偏重乎今觀草記渠之報辭敢以題外之說自明云者尤爲痛駭該兵使姜五成卽其地延安地方充軍以謝一府之民其代令該曹今日政差出使之卽爲下送初則只命更爲停退更思年年積債何時息肩昨年停退條竝許蕩滌令道伯巡到時招致疊納軍民一一曉諭後狀聞事分付可也
정조 18년
兵批判書具庠進參判柳誼參議姜彝正病參知李祉永入直左副承旨尹致性進啓曰黃海兵使今當差出而擬望之人乏少他道守令竝擬何如傳曰允以徐有鳳爲內禁將鄭湋爲五衛將趙洵爲武兼李秉德爲守門將徐有秉爲黃海兵使同知單趙明瑞
정조 18년
備忘記黃海兵使徐有秉下直長弓一張長箭一部片箭一部筒兒一箇賜給
정조 18년
傳于徐配修曰近見照訖講入啓榜目中遠路鄕儒甚罕向者前禮判處分傳敎及鄕儒勿觀京試之行會勿施事不卽知委而然乎然則遠道鄕儒至今以不得上京觀光知之乎令成均館及講試所京兆訪問草記仍令廟堂知委與否不來委折問于諸道使之報來後草記
정조 18년
以侍從違牌坐罷人敍用傳旨傳于尹致性曰今聞鄭晩錫以同罪尙未敍用云罪名分揀
정조 18년
以金錫泰囚單子傳于洪仁浩曰付過放送
정조 18년
以慶尙監司趙鎭宅狀啓辭職上疏上送事傳于徐配修曰今夏之旱嶺以南爲最甚甘霈之均被普沾又遜於諸路萬有一賴天之靈雖使此後燠涼皆副民欲田穀不實蔀屋之甁罌難充況此彊爾界必有黃熟枯白之判異則俵政之難豈若今年行部省野盡心職事然後庶無白徵之嘆設或病不遍察此時此道遞易非所可論辭疏與此狀啓還下送使之調理察任
정조 18년
南公轍以弘文館言啓曰新除授校理姜儐卽爲牌招察任何如傳曰允
정조 18년
南公轍以吏曹言啓曰各陵節祭享時祭監監察分排每患苟艱其所差送隨時不同揆以事體極爲未安自今爲始健元陵明陵懿陵元陵弘陵差送事永爲定式何如傳曰允
정조 18년
尹致性以兵曹言啓曰依傳敎黃海兵使姜五成卽其地延安地方充軍而罪人五成方在任所交龜後令道伯定驛子押送配所到配形止狀聞事行移分付之意敢啓傳曰知道
정조 18년
禁府啓目前江原監司沈晉賢原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓昨供雖有諉罪之罪此因按道之時關文防報奸民刑配不可以供語之不知本事直施違制之律然筵敎二字不能看詳敢以無異於啓下等語無難分疏者極爲駭然施以不敍之典爲良如敎又啓目吏曹佐郞金熙華矣旣故之大官名姓尙置案中敢以修整之語納供者尤豈成說從重勘律罪從重論杖八十收贖告身盡行追奪徒二年定配私罪奉敎依允爲旀功減一等爲良如敎